AN COIMISIÚN EORPACH An Bhruiséil,19.3.2018 COM(2018) 137 final 2018/0065(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) Uimh. 168/2013 maidir leis an gcéim Euro 5 a chur i bhfeidhm i leith cineálcheadú feithiclí dhá roth nó trí roth agus cuadrothar



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Cuimsíonn an téarma “feithiclí de chatagóir L” réimse leathan cineálacha feithiclí éadroma dhá roth, trí roth nó ceithre roth, e.g. rothair chumhachtaithe, móipéidí dhá roth agus trí roth, gluaisrothair dhá roth agus trí roth, gluaisrothair le taobhcharr agus feithiclí ceithre roth (cuadrothair) amhail cuaid bhóthair, feithiclí uileraoin agus cuadghluaisteáin. Déantar na ceanglais i dtaca le cineálcheadú a bhfuil feidhm acu maidir le “feithiclí de chatagóir L” amhail ón 1 Eanáir 2016 a leagan amach i Rialachán (AE) Uimh. 168/2013 agus sna ceithre ghníomh tarmligthe agus cur chun feidhme lena mbaineann. Ar bhonn staidéar cuimsitheach ar an tionchar ar an gcomhshaol, dhréachtaigh an Coimisiún tuarascáil chuig Parlaimint na hEorpa agus chuig an gComhairle; i gcomhréir le hAirteagal 23(4) de Rialachán (AE) Uimh. 168/2013. I gconclúidí na tuarascála, cuireadh moltaí chun cinn chun na Rialacháin seo a leanas a fheabhsú: Rialachán (AE) Uimh. 168/2013, Rialachán Tarmligthe (AE) Uimh. 44/2014 ón gCoimisiún agus Rialachán Tarmligthe (AE) Uimh. 134/2014 ón gCoimisiún lena bhforlíontar Rialachán (AE) Uimh. 168/2013. Léirítear na moltaí in Airteagal 1(1) agus (2) den Rialachán seo ina bhfuil sé beartaithe leasuithe a dhéanamh ar Airteagal 21 agus Airteagal 23 de Rialachán (AE) Uimh. 168/2013. Ós rud é go bhfuil na ceanglais maidir le cineálcheadú i Rialachán (AE) Uimh. 168/2013 infheidhme ar bhonn éigeantach ón 1 Eanáir 2016 i leith, tá sé beartaithe an gníomh seo a ghlacadh a luaithe is féidir agus, murab ionann agus an chuid is mó de ghníomhartha maidir le cineálcheadú, ní dhéantar foráil ann maidir le dáta infheidhme ar leith. I Rialachán (AE) Uimh. 168/2013, cuirtear teorainn cúig bliana leis an tréimhse ar lena linn a thugtar an chumhacht don Choimisiún gníomhartha tarmligthe a ghlacadh agus rachaidh an tréimhse sin in éag an 21 Márta 2018. Ós rud é go mbíonn síorghá le gnéithe de na gníomhartha maidir le cineálcheadú a thabhairt bord ar bhord le dul chun cinn teicniúil nó go mbíonn síorghá le leasuithe eile a thabhairt isteach i gcomhréir leis an gcumhacht a thugtar, leasaítear Airteagal 75(2) de Rialachán (AE) Uimh. 168/2013 leis an dréacht-togra freisin chun foráil a dhéanamh maidir le cumhacht a thabhairt don Choimisiún go ceann cúig bliana eile agus deis a thabhairt síneadh intuigthe a chur leis an tréimhse sin. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is ionann bunús dlí an ghnímh seo agus bunús dlí an ghnímh atá le leasú, eadhon Airteagal 114 CFAE. •Comhréireacht Tá Rialachán (AE) Uimh. 168/2013 ina bhfuil na ceanglais maidir le cineálcheadú de chuid an Aontais Eorpaigh bunaithe ar choincheap an chomhchuibhithe iomláin. Dá bhrí sin, maidir leis na leasuithe a bheidh le tabhairt isteach i gceanglais an Rialacháin sin ar bhonn thorthaí an staidéir chuimsithigh maidir leis an tionchar ar an gcomhshaol, meastar gur leasuithe an-oiriúnach iad chun an cuspóir a leagtar amach in Aithris (9) de Rialachán (AE) Uimh. 168/2013 a bhaint amach d’fhonn ardleibhéal cosanta comhshaoil a áirithiú. •An rogha ionstraime Meastar gurb iomchuí úsáid a bhaint as Rialachán toisc go ndéantar leasú leis sin ar an Rialachán atá ann cheana. 3.TORTHAÍÓMHEASTÓIREACHTAÍEX POST,Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Ar bhonn staidéar cuimsitheach ar an tionchar ar an gcomhshaol, chuir an Coimisiún tuarascáil chuig an bParlaimint agus chuig an gComhairle i gcomhréir leis an oibleagáid in Airteagal 23(4) agus (5) de Rialachán (AE) Uimh. 168/2013. I gcomhréir le conclúidí na tuarascála ón gCoimisiún agus chun cur i bhfeidhm cruinn na Rialachán a áirithiú, ba cheart na gnéithe a sainaithníodh a chur isteach nó a shoiléiriú trí bhíthin leasuithe.

Is léir ó thoradh foriomlán an staidéir go bhféadfar tairbhe a bhaint as na teorainneacha, na dátaí agus na ceanglais a leagtar amach sa Rialachán, ó thaobh costas de, agus go bhféadfar cloí leo go teicniúil i gcás gach feithicle de chatagóir L. •Comhairliúcháin leis na páirtithe leasmhara Déantar roinnt moltaí sa tuarascáil ón gCoimisiún chun leasuithe a dhéanamh ar Rialachán (AE) Uimh. 168/2013. Eascraíonn na moltaí as comhairliúcháin leis na páirtithe leasmhara i rith an staidéir uile. De bhreis air sin, tugadh an teolas is deireanaí maidir le dul chun cinn an staidéir ag cruinnithe de chuid Mheitheal an Ghluaisrothair leis na páirtithe leasmhara ábhartha uile agus le hionadaithe de chuid na mBallstát, le linn na seisiún i mí na Bealtaine, mí Mheán Fómhair agus mí na Nollag 2016 agus i mí an Mhárta agus mí an Mheithimh 2017. I mí an Mhárta 2017, thíolaic an Coimisiún an chéad dréacht den doiciméad agus fuair sé aiseolas ó pháirtithe leasmhara de chuid an tionscail, ó údaráis cheadaithe, ó sheirbhísí teicniúla agus ó chomhpháirtithe sóisialta a thacaíonn leis an dréacht doiciméad iniata. 2018/0065 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) Uimh. 168/2013 maidir leis an gcéim Euro 5 a chur i bhfeidhm i leith cineálcheadú feithiclí dhá roth nó trí roth agus cuadrothar TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Ar bhonn na tuarascála ón gCoimisiún chuig Parlaimint na hEorpa agus chuig an gComhairle maidir leis an staidéar cuimsitheach ar an tionchar ar an gcomhshaol i dtaca leis an gcéim chomhshaoil Euro 5 d’fheithiclí de chatagóir L i gcomhréir le hAirteagal 23(4) de Rialachán (AE) Uimh. 168/2013 ó Pharlaimint na hEorpa agus ón gComhairle maidir leis an gcéim astaíochta Euro 5, agus saincheisteanna á gcur san áireamh a tháinig chun cinn agus an Rialachán sin á chur i bhfeidhm ag údaráis cheadaithe agus ag páirtithe leasmhara, ba cheart athruithe áirithe a dhéanamh ar Rialachán (AE) Uimh. 168/2013 agus é a shoiléiriú freisin chun cur i bhfeidhm rianúil an Rialacháin a áirithiú. (2)Maidir leis an gceanglas a bhaineann le córas diagnóiseach ar bord (DAB) céim II a shuiteáil lena náirithítear go ndéantar faireachán agus tuairisciú ar chlistí agus meath sa chóras rialaithe astaíochta, tháinig an Coimisiún ar an gconclúid ar bhonn an staidéir chuimsithigh ar an tionchar ar an gcomhshaol go bhfuil teorainneacha teicniúla le faireachán a dhéanamh ar an gcatalaíoch i gcás feithiclí áirithe agus gur gá forbairt bhreise a dhéanamh chun an cur chun feidhme ceart a áirithiú. Meastar nach mbeifear réidh chun faireachán a dhéanamh ar an gcatalaíoch tráth an chéad bhabhta den chéim astaíochta Euro 5 ach ba cheart foráil a dhéanamh dó i gcomhair 2025. Dá bhrí sin, ba cheart foráil a dhéanamh in Airteagal 21 de Rialachán (AE) Uimh. 168/2013 don aga is gá chun a áirithiú go gcuirfear an ceanglas a bhaineann le córas DAB céim II chun feidhme i gceart. (3)Is gá soiléiriú a thabhairt ar an díolúine atá ag móipéidí (catagóir L1e agus catagóir L2e) ón gceanglas maidir le córas DAB céim II agus is gá an díolúine sin a shíneadh chuig cuadrothair éadroma (catagóir L6e) agus chuig na fochatagóirí a bhaineann le gluaisrothair “enduro” (L3e-AxE) agus trial-ghluaisrothair (L3e-AxT). (4)Ós rud é go ndéantar móipéidí de chatagóirí feithiclí L1e agus L2e a eisiamh cheana ón gceanglas maidir le córas DAB céim II, i dtaca leis na feithiclí de chatagóir L6e a dheartar agus a thógtar de réir sonraíochtaí móipéidí agus nach dtáirgtear ach líon measartha beag díobh, ba cheart iad a dhíolmhú ón gceanglas sin freisin. (5)Tá saolré ghairid ag gluaisrothair “enduro” agus trial-ghluaisrothair agus tá cineál na ngluaisrothar sin agus an úsáid a bhaintear astu an-chosúil le cineál na gcuadrothar seo a leanas agus leis an úsáid a bhaintear astusan freisin: cuadrothair uileraoin throma (L7e-B) atá díolmhaithe ón gceanglas maidir le córas DAB céim II. Ar an ábhar sin, ba cheart an díolúine sin a leathnú go dtí gluaisrothair “enduro” agus trial-ghluaisrothair.

(6)Tháinig an Coimisiún ar an gconclúid ina thuarascáil chuig Parlaimint na hEorpa agus chuig an gComhairle ar bhonn an staidéir chuimsithigh ar an tionchar ar an gcomhshaol nach léirítear an fíormheath a thagann ar an gcóras rialaithe astaíochta de chuid feithicle le linn a saolré leis an nós imeachta marthanachta matamaiticiúil a leagtar amach in Airteagal 23(3)(c) de Rialachán (AE) Uimh. 168/2013, trína ndéantar feithiclí a chnuasaigh 100 km a thástáil. Níor cheart an modh sin a úsáid a thuilleadh agus mar gheall air sin ba cheart deireadh a chur leis de réir a chéile faoi 2025 chun a dhóthain aga a thabhairt do pháirtithe leasmhara dul i dtaithí air sin. Don tréimhse go dtí 2025, ba cheart fad a chur leis an achar taistil is gá a bheith cnuasaithe ag feithicil sula ndéantar í a thástáil chun a áirithiú gur torthaí iontaofa iad. (7)Tá an teicneolaíocht is gá chun cloí le teorainneacha Euro 5 ar fáil cheana ach tháinig an Coimisiún ar an gconclúid ina thuarascáil chuig Parlaimint na hEorpa agus chuig an gComhairle ar bhonn an staidéir chuimsithigh ar an tionchar ar an gcomhshaol a rinneadh de réir Airteagal 23(4) de Rialachán (AE) Uimh. 168/2013 ó Pharlaimint na hEorpa agus ón gComhairle maidir leis an gcéim astaíochta Euro 5 gur gá dáta chur i bhfeidhm theorainneacha astaíochta Euro 5 le haghaidh feithiclí áirithe de chatagóir L (L6e-B, L2e-U, L3e-AxT agus L3e-AxE) a chur siar ó 2020 go 2022 chun an cóimheas costais is tairbhe a mhéadú i gcomparáid leis an mbunlíne. Ina theannta sin, tá aga breise ag teastáil ó mhonaróirí na bhfeithiclí sin, ar FBManna iad den chuid is mó, chun a áirithiú go bhféadfar aistriú chuig gléasraí cumhachta gan astaíochtaí, amhail leictriúchán, ar bhealach costéifeachtach. (8)Maidir le neamhréireachtaí áirithe i leith dháta chur i bhfeidhm na dteorainneacha don leibhéal fuaime le haghaidh Euro 5 in Iarscríbhinn IV a ghabhann le Rialachán (AE) Uimh. 168/2013, ba cheart iad a shoiléiriú chun a áirithiú go mbeidh na teorainneacha atá ann cheana (Euro 4) fós i bhfeidhm go dtí go bhféadfar na teorainneacha nua a leagan síos le haghaidh Euro 5. (9)I Rialachán (AE) Uimh. 168/2013, tugtar an chumhacht don Choimisiún gníomhartha tarmligthe a ghlacadh ar feadh tréimhse cúig bliana, agus rachaidh an tréimhse sin in éag an 21 Márta 2018. Ós rud é go mbíonn síorghá le gnéithe den reachtaíocht maidir le cineálcheadú a thabhairt bord ar bhord le dul chun cinn teicniúil nó go mbíonn síorghá le leasuithe eile a thabhairt isteach i gcomhréir leis an gcumhacht a thugtar, ba cheart Airteagal 75(2) den Rialachán sin a leasú chun foráil a dhéanamh maidir leis an tarmligean a fhadú go ceann cúig bliana eile agus deis a thabhairt síneadh intuigthe a chur leis an tréimhse sin. (10)Ar mhaithe le deimhneacht dlí, maidir leis an gcumhacht a thugtar don Choimisiún i Rialachán (AE) Uimh. 168/2013 gníomhartha tarmligthe a ghlacadh i dtaca leis na ceanglais theicniúla a bhaineann le córas diagnóiseach ar bord, ba cheart an chumhacht sin a shoiléiriú agus a bheachtú. (11)Ós rud é go modhnaítear Rialachán (AE) Uimh. 168/2013 leis an Rialachán seo gan an tábhar rialála atá ann a leathnú agus nach féidir leis na Ballstáit cuspóirí an Rialacháin seo a ghnóthú go leordhóthanach agus, de bharr fhairsinge agus éifeachtaí an Rialacháin, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (12)Ba cheart, dá bhrí sin, Rialachán (AE) Uimh. 168/2013 a leasú dá réir, TAR ÉIS AN RIALACHÁN SEO A GHLACADH: Airteagal 1 Leasaítear Rialachán (AE) Uimh. 168/2013 mar seo a leanas: (1)Cuirtear an méid seo a leanas in ionad Airteagal 21: “Airteagal 21 Ceanglais ghinearálta maidir le córais dhiagnóiseacha ar bord 1.Déanfar feithiclí de chatagóir L, cé is moite d’fheithiclí de chatagóirí L1e, L2e agus L6e, a fheistiú le córas DAB lena gcomhlíontar na ceanglais fheidhmiúla agus na nósanna imeachta tástála a leagtar síos sna gníomhartha tarmligthe arna nglacadh de bhun mhír 8 agus amhail ó na dátaí cur i bhfeidhm a leagtar amach in Iarscríbhinn IV. 2.Ó na dátaí a leagtar amach i bpointe 1.8.1 d’Iarscríbhinn IV, déanfar feithiclí de chatagóirí agus d’fhochatagóirí L3e, L4e, L5e-A agus L7e-A a fheistiú le córas DAB céim I lena ndéantar faireachán ar aon chliseadh ar an gciorcad leictreach nó ar an gcóras leictreonaice sa chóras rialaithe astaíochta agus tuairisciú ar aon chlistí arb é an toradh a bhíonn orthu go sáraítear na tairseacha astaíochta a leagtar síos in Iarscríbhinn VI (B1). 3.Ó na dátaí a leagtar amach i bpointe 1.8.2 d’Iarscríbhinn IV, déanfar feithiclí de chatagóirí agus d’fhochatagóirí L3e, L4e, L5e agus L7e a fheistiú le córas DAB céim I lena ndéantar faireachán ar aon chliseadh ar an gciorcad leictreach agus ar an gcóras leictreonaice sa chóras rialaithe astaíochta a dhúisítear nuair a bhíonn na tairseacha astaíochta a leagtar síos in Iarscríbhinn VI (B1) á sárú. Ina theannta sin, maidir leis na catagóirí agus na fochatagóirí feithiclí sin, déanfar tuairisciú trí bhíthin córais DAB céim I ar aon mhodh oibríochta a dhúisítear lena laghdaítear casmhóimint an innill go suntasach. 4.Ó na dátaí a leagtar amach i bpointe 1.8.3 d’Iarscríbhinn IV, déanfar feithiclí de chagatóirí agus d’fhochatagóirí L3, L4e, L5e agus L7e a fheistiú le córas DAB céim I lena ndéantar faireachán ar aon chliseadh ar an gciorcad leictreach agus ar an gcóras leictreonaice sa chóras rialaithe astaíochta a dhúisítear nuair a bhíonn na tairseacha astaíochta a leagtar síos in Iarscríbhinn VI (B2) á sárú. Ina theannta sin, maidir leis na catagóirí agus na fochatagóirí feithiclí sin, déanfar tuairisciú trí bhíthin córais DAB céim I ar aon mhodh oibríochta a dhúisítear lena laghdaítear casmhóimint an innill go suntasach. 5.Ó na dátaí a leagtar amach i bpointe 1.8.4 d’Iarscríbhinn IV, déanfar feithiclí de chatagóirí agus d’fhochatagóirí L3e, L4e, L5e-A agus L7e-A a fheistiú ina theannta sin le córas DAB céim II lena ndéantar faireachán agus tuairisciú ar chlistí agus meath ar an gcóras rialaithe astaíochta, cé is moite d’fhaireachán ar an gcatalaíoch, arb é an toradh a bhíonn orthu go sáraítear na tairseacha astaíochta DAB a leagtar síos in Iarscríbhinn VI (B1). 6.Ó na dátaí a leagtar amach i bpointe 1.8.5 d’Iarscríbhinn IV, déanfar feithiclí de chatagóirí agus d’fhochatagóirí L3e, L4e, L5e-A agus L7e-A a fheistiú ina theannta sin le córas DAB céim II lena ndéantar faireachán agus tuairisciú ar chlistí agus meath ar an gcóras rialaithe astaíochta arb é an toradh a bhíonn orthu go sáraítear na tairseacha astaíochta DAB a leagtar síos in Iarscríbhinn VI (B2). 7.Ní bheidh feidhm ag mír 5 ná ag mír 6 maidir le gluaisrothair “enduro” i gcatagóir L3e-AxE ná le trial-ghluaisrothair i gcatagóir L3e-AxT.